Predkladacia správa

Dňa 17. júla 2009 sa v Budapešti na pozvanie maďarskej strany uskutočnilo IX. zasadanie Zmiešanej slovensko-maďarskej komisie pre záležitosti menšín. Rokovanie viedli jej spolupredsedovia, za slovenskú stranu veľvyslanec Miroslav Mojžita, za maďarskú stranu štátny tajomník úradu predsedu vlády Ferenc Gémesi.
 
Predmetom rokovania IX. zasadania zmiešanej komisie boli aktuálne otázky postavenia príslušníkov slovenskej národnostnej menšiny v Maďarskej republike a maďarskej národnostnej menšiny v Slovenskej republike. Zmiešaná komisia zhodnotila stav plnenia už prijatých odporúčaní z predchádzajúcich zasadaní. Počas zasadania bolo formulovaných 5 nových odporúčaní, z toho 3  pre obidve strany a 2 pre maďarskú stranu. Zároveň boli niektoré z pôvodných odporúčaní modifikované podľa stavu ich plnenia, možností ich realizácie alebo aktuálnych problémov v danej oblasti. 
 
Jedným z bodov rokovania, na žiadosť maďarskej strany, bola prijatá novela zákona o štátnom jazyku Slovenskej republiky. Slovenská strana ubezpečila maďarskú stranu, že aplikáciou tohto zákona nedôjde k žiadnemu porušeniu ústavných a zákonných jazykových práv osôb patriacich k národnostným menšinám. Napriek tomu, že maďarská strana nevzniesla žiadne relevantné argumenty, zotrvala na názore, že zákon obmedzuje tieto práva a preto sú potrebné ďalšie rokovania. 
 
Zmiešaná komisia zhodnotila aj plnenie Dohody medzi vládou SR a vládou MR o vzájomnej podpore národnostných menšín v oblasti vzdelávania a kultúry z 12. decembra 2003. Konštatovala, že poskytovanie podpory prebieha v súlade s dohodou.
 
Strany potvrdili, že pravidelné zasadnutia zmiešanej komisie pre záležitosti menšín sú nezastupiteľným príspevkom k napĺňaniu litery a ducha Zmluvy o dobrom susedstve a priateľskej spolupráci uzavretej medzi SR a MR a súčasne účinným mechanizmom plnenia bilaterálnej Dohody o vzájomnej podpore národnostných menšín v oblasti vzdelávania a kultúry. Strany vysoko ocenili činnosť zástupcov slovenskej menšiny v Maďarsku a maďarskej menšiny na Slovensku v zmiešanej komisii, ktorí aktívnou spoluprácou pomáhajú aj pri zachovávaní existujúcich práv osôb patriacich k národnostným menšinám. Výsledky rokovania zmiešanej komisie sú zachytené v zápisnici podpísanej spolupredsedami na záver rokovania.
 
Po skončení každého zasadania schvaľuje vláda Slovenskej republiky uznesenie vzťahujúce sa k príslušnému zasadaniu zmiešanej komisie, ktorým berie na vedomie informáciu o jeho priebehu a výsledkoch a ukladá príslušným členom vlády oboznámiť sa                 so závermi a odporúčaniami zmiešanej komisie, posúdiť možnosť ich realizácie a priebežne vyhodnocovať plnenie odporúčaní. 
 
Predložený materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. Finančné nároky spojené s realizáciou odporúčaní budú zabezpečované v rámci limitov výdavkov schválených pre dotknuté rozpočtové kapitoly.